WHO ชี้ วัคซีนป้องกันไข้หวัดใหญ่สายพันธุ์ AH1 N1 ปลอดภัย
องค์การอนามัยโลกกล่าวว่า วัคซีนป้องกันไข้หวัดใหญ่สายพันธุ์ เอ เอช1 เอ็น1 ปลอดภัย และผู้คนไม่ควรกลัวว่า จะเกิดอาการแทรกซ้อนที่ร้ายแรงใดๆ
เจ้าหน้าที่อาวุโสขององค์การอนามัยโลกผู้หนึ่งเตือนว่าผู้ที่ไม่ฉีดวัคซีนป้องกัน เท่ากับเป็นการเอาชีวิต และสุขภาพไปเสี่ยงอันตราย การระบาดของไข้หวัดใหญ่สายพันธุ์เอเอช1เอ็น1 เป็นหัวข้อแรก ที่ที่ประชุมของคณะกรรมการบริหารจะนำมาพิจารณาหารือกันในสัปดาห์นี้ องค์การอนามัยโลกหรือ WHOกล่าวว่าเชื้อไวรัสสายพันธุ์ เอ เอช1 เอ็น1 ระบาดแทนที่ไข้หวัดใหญ่ ที่ระบาดตามฤดูกาลในเกือบทุกประเทศในโลก และจะไม่หายไปไหนเป็นเวลานานทีเดียว WHO กล่าวว่า ผลสะท้อนที่ตามมาก็คือ การฉีดวัคซีนป้องกันไข้หวัดใหญ่ที่ว่านี้เป็นวิธีป้องกันดีที่สุด ในเดือนหน้า นักวิทยาศาสตร์จะมาประชุมกัน ที่สำนักงานใหญ่ของWHO เพื่อถกอภิปรายกัน เกี่ยวกับส่วนประกอบของวัคซีนในอนาคต คุณเคอิจิ ฟูกูดะ ที่ปรึกษาพิเศษ ของผู้อำนวยการฝ่ายการระบาดของไข้หวัดใหญ่ของ WHO กล่าวว่า คำถามที่สำคัญคำถามหนึ่งที่บรรดานักวิทยาศาสตร์จะต้องหาคำตอบมาสนองก็คือ ไข้หวัดใหญ่แบบไหน ที่เราน่าจะเจอะเจอตอนฤดูใบไม้ร่วงและตอนหน้าหนาว? คุณเคอิจิ ฟูกูดะกล่าวไว้ตอนนี้ว่า "ขณะนี้หลายประเทศมีผู้ติดเชื้อไวรัสไข้หวัดใหญ่สายพันธุ์ เอ เอช1 เอ็น1เราพบว่ามีการระบาดมากที่สุดทางแอฟริกาเหนือ ยุโรปกลาง ยุโรปตะวันออกและเอเชียใต้เราสามารถกล่าวได้เช่นกันว่า การติดเชื้อไวรัสไข้หวัดใหญ่ดังกล่าวรอบที่สองนั้น รุนแรงถึงจุดสูงสุดอย่างรวดเร็วในบางบริเวณของซีกโลกเหนือ" คุณเคอิจิ ฟูกูดะกล่าวด้วยว่า มีการถกเถียงและคาดการณ์กันมากทีเดียวในเรื่องที่ว่าจะมีการติดเชื้ออีกรอบหนึ่งไหม ตอนปลายหน้าหนาว และในช่วงฤดูใบไม้ผลิและว่ายังไม่ทราบชัดว่าเชื้อไวรัสไข้หวัดใหญ่สายพันธุ์ เอ เอช1 เอ็น1 จะเข้ามาแทนที่ไข้หวัดใหญ่ ที่ระบาดตามฤดูกาลนั้นมากน้อยแค่ไหน? เขากล่าวต่อไปว่า วัคซีนที่แจกจ่ายไปมีจำนวนสองร้อยหกสิบห้าล้านชุดและตามการกะประมาณ มีการใช้วัคซีนที่ว่านี้ไปแล้วหนึ่งร้อยเจ็ดสิบห้าล้านชุดเขากล่าวว่ามีการติดตามสอดส่อง ประสิทธิภาพของวัคซีนอย่างใกล้ชิดมากและจนถึงขณะนี้ยังไม่พบเรื่องที่ผิดปรกติ อย่างเช่นการเสียชีวิตโดยไม่ทราบสาเหตุเป็นต้น คุณเคอิจิ ฟูกูดะกล่าวต่อไปว่า บริษัทเภสัชกรรมและรัฐบาลของประเทศต่างๆให้คำมั่นว่าจะให้วัคซีนสองร้อยล้านชุดแก่ WHO ซึ่ง WHOจะนำไปแจกจ่ายให้แก่ประเทศยากจน เก้าสิบห้าประเทศที่ไม่มีปัญญาจะซื้อวัคซีนนั้นได้เขากล่าวต่อไปว่า จนถึงขณะนี้สองประเทศได้รับวัคซีนแล้ว และอีกสิบห้าประเทศจะได้รับในเดือนนี้